Návrh na poskytnutie investičnej pomoci pre Delta Electronics 

(Slovakia), s.r.o., so sídlom Priemyselná 4600/1, 018 41 Dubnica nad Váhom
Delta Electronics (Slovakia), s. r. o., so sídlom Priemyselná 4600/1, 018 41 Dubnica nad Váhom, podala 16. februára 2012 na Ministerstvo hospodárstva SR podľa § 12 zákona 
č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov (ďalej len zákon o investičnej pomoci) žiadosť o poskytnutie investičnej pomoci na investičný zámer: „Rozšírenie existujúceho výrobného závodu v Dubnici nad Váhom“ (ďalej len „investičný zámer“). 

Na realizáciu investičného zámeru Delta Electronics (Slovakia), s. r. o., požaduje investičnú pomoc podľa § 2 ods.1 zákona o investičnej pomoci vo forme úľavy na dani z príjmu. 
(A) Stručná charakteristika žiadateľa a prijímateľa investičnej pomoci
Žiadateľom a prijímateľom investičnej pomoci je Delta Electronics (Slovakia), s. r. o., ktorá bola zapísaná v Obchodnom registri Okresného súdu Trenčín 08. 07. 2006, oddiel: Sro, vložka č. 16875/R, IČO: 36 650 871.
Delta Electronics (Slovakia), s. r. o. má dvoch spoločníkov:

· DET INTERNATIONAL  HOLDING LTD, so sídlom Scotia Centre 4th Floor, George town, Grand Cayman (vlastní 99,9 % obchodného podielu) a 
· Delta Energy Systems (Slovakia), s. r. o., so sídlom Priemyselná 4600/1, 018 41 Dubnica nad Váhom.  
Delta Electronics (Slovakia), s. r. o. patrí do skupiny Delta Electronics Thailand, ktorá je najväčším svetovým poskytovateľom napájacích systémov a DC bezkomutátorových ventilátorov, rovnako ako aj jeden z hlavných výrobcov power management riešení, displejových zariadení, komunikačných riešení, priemyselnej automatizácie, sieťových produktov a obnoviteľných zdrojov energie.
Na základe uznesenia vlády SR č. 1091/2006 zo dňa 20. decembra 2006 vydalo Ministerstvo hospodárstva SR pre Delta Electronics (Slovakia), s. r. o., rozhodnutie č. 35/2006 
z 22. decembra 2006 o poskytnutí štátnej pomoci vo forme úľavy na dani z príjmov právnických osôb v maximálnej výške 6 284 306 Eur (189 321 000 Sk) na vybudovanie nového závodu na výrobu elektronických napájacích zdrojov a výrobkov s displejom a zriadenie technického a servisného centra.
Delta Electronics (Slovakia), s. r. o., predpokladá ukončiť čerpanie daňovej úľavy v roku 2014.
(B) Stručná charakteristika investičného zámeru

Cieľom investičného zámeru je zvýšiť kapacitu výroby solárnych invertorov, ako aj začatie výroby niekoľkých nových produktov, medzi ktoré patria invertory do veterných turbín, napájacie zariadenia do automobilov a displejové produkty (veľkoplošné LED steny). 
Kódom činnosti podľa odvetvovej klasifikácie ekonomických činností (SK NACE) je: 
27.90.0 – výroba ostatných elektrických zariadení
Plánovaná výška oprávnených nákladov investičného zámeru          
 v tis. Eur 
	
	2011
	2012
	2013
	2014
	Spolu

	Budovy
	  4 000
	4 000
	
	
	8 000

	Strojové a technologické zariadenia
	230
	5 590
	2 860
	3 805
	12 485

	Spolu
	4 230
	9 590
	2 860
	3 805
	20 485


Plánovaný počet vytvorených nových pracovných miest

	Rok
	2012
	2013
	2014
	Spolu

	Počet NPM
	10
	120
	70
	200

	Kumulatívne
	10
	130
	200
	


Vzdelanostná štruktúra zamestnancov 

	
	Spolu
	    %

	Základné vzdelanie
	30
	15

	Stredoškolské vzdelanie
	150
	75

	Vysokoškolské vzdelanie
	20
	10

	Spolu
	200
	100


Časový harmonogram

Plánovaný začiatok realizácie investičného zámeru je v 10/2011, plánovaný objem výroby má byť dosiahnutý v roku 2014. 
Výrobná kapacita: 
napájacie zariadenia do automobilov 20 000 ks/rok,

solárne ivertory 300 000 ks/rok,

invertory do veterných turbín 1 000 ks/rok


displejové produkty 2 000 ks/rok

Zdroje financovania investičného zámeru                                                     
v tis. Eur
	Zdroj
	2011
	2012
	2013
	2014
	2015-2018
	Celkom
	%

	Vlastné zdroje
	0
	335 
	2 860
	3 805
	0
	7 000
	34,2

	Cudzie zdroje
	4 230 
	9 255 
	0
	0
	(-5 121)
	8 364
	40,8

	Investičná pomoc
	Úľava na dani z príjmu
	0
	0
	0
	0
	5 121
	5 121
	25

	Celkom
	4 230 
	9 590 
	2 860
	3 805
	0
	20 485
	100


Spoločnosť Delta Electronics (Slovakia), s.r.o. predpokladá financovanie investičného zámeru kombináciou vlastných zdrojov, cudzích zdrojov a poskytnutej investičnej pomoci. 
(C) Požadovaná investičná pomoc

V súvislosti s plánovanou realizáciou investičného zámeru v priebehu rokov 2011 – 2014 Delta Electronics (Slovakia), s.r.o. požiadala o investičnú pomoc formou:

· úľavy na dani z príjmu vo výške 5 121 000 Eur. 

Predpokladané čerpanie investičnej pomoci  v Eur

	Rok
	2015
	2016
	Spolu

	Úľava na dani z príjmu
	3 007 000
	2 114 000
	5 121 000


Požadovaná investičná pomoc na 1 pracovníka (5 121 000/200 prac.):
25 605 Eur.
Plánovaná priemerná mesačná mzda na 1 zamestnanca pred zdanením vrátane povinných odvodov:                                                                                                                      1 212 Eur.
(D) Hodnotenie

Pri posudzovaní investičného zámeru, Ministerstvo hospodárstva SR vychádzalo 
z nasledujúcich podkladov:

· z investičného zámeru, ktorý Delta Electronics (Slovakia), s.r.o. podala 
dňa 2. augusta 2011,

· z odborného posudku k investičnému zámeru, ktorý vypracovala agentúra SARIO 
dňa 23. augusta 2011.
Vzhľadom na to, že:
       v prípade poskytnutia investičnej pomoci ide o výhodu poskytovanú žiadateľovi 
z verejných zdrojov,

    táto výhoda zvýhodňuje podnikanie, pretože umožní prijímateľovi investičnej pomoci znížiť náklady na realizáciu investičného zámeru, ktorú by musel vynaložiť, čím je mu poskytnutá výhoda na úkor iných konkurujúcich spoločností,

· hrozí narušenie hospodárskej súťaže, pretože z predložených podkladov vyplýva, 
že prijímateľovi investičnej pomoci táto umožní rozšíriť existujúci podnik a zvýšiť kapacitu výroby solárnych invertorov a začne výrobu nových produktov (invertory do veterných turbín, napájacie zariadenie do automobilov a displejové produkty), čím sa zvýši výrobná kapacita, pričom produkcia prijímateľa bude vyvážaná aj do štátov Európskej únie, 

· poskytnutím výhody môže byť dotknutý obchod medzi Slovenskou republikou 
a členskými štátmi Európskej únie, a to tým, že realizáciou investičného zámeru sa zvýši výrobná kapacita, pričom produkcia prijímateľa bude vyvážaná do štátov Európskej únie, 

ide o štátnu pomoc spĺňajúcu definičné znaky pomoci v zmysle článku 107 ods. 1 Zmluvy 
o fungovaní Európskej únie.

V článku 107 ods. 1 Zmluvy o fungovaní Európskej únie sa stanovuje všeobecná zásada zákazu štátnej pomoci v rámci Európskej únie.

V zmluve sa však ustanovujú určité výnimky, ktoré sú stanovené v článku 107 ods. 2 a 3 Zmluvy o fungovaní Európskej únie, na ktorých základe možno štátnu pomoc považovať 
za zlučiteľnú s vnútorným trhom. 
V súlade s článkom 107 ods. 3 písm. a) Zmluvy o fungovaní Európskej únie možno pomoc považovať  za zlučiteľnú s vnútorným trhom, ak podporuje hospodársky rozvoj oblastí, 
v ktorých je životná úroveň mimoriadne nízka, alebo v ktorých existuje mimoriadne vysoká nezamestnanosť.
Vzhľadom na to, že cieľom pomoci je rozšírenie existujúceho podniku formou výstavby novej prevádzky v regióne NUTS 2 západné Slovensko, požadovaná pomoc spadá pod výnimku podľa článku 107 ods. 3 písm. a) Zmluvy o fungovaní Európskej únie.

Žiadateľ si je vedomý, že pri realizácii svojho investičného zámeru musí dodržať ustanovenia zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.

Delta Electronics (Slovakia), s. r. o., preukázala splnenie motivačného účinku podľa čl. 8 
ods. 3 písm. e) Nariadenia komisie (ES) č. 800/2008 zo 6. augusta 2008 o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách).
(E) Právna analýza
Požadovaná investičná pomoc spĺňa definičné znaky investičnej pomoci, ktorej cieľom je rozšírenie existujúceho podniku formou zvýšenia kapacity výroby solárnych invertorov a začatie výroby nových produktov (invertory do veterných turbín, napájacie zariadenie 
do automobilov a displejové produkty). 

Pri posudzovaní zlučiteľnosti navrhovanej investičnej pomoci s vnútorným trhom treba postupovať v súlade:

· s Usmerneniami pre národnú regionálnu pomoc na roky 2007 – 2013 (2006/C 54/08) (ďalej len „usmernenia“),

· s Nariadením vlády SR č. 481/2011 Z. z., ktorým sa ustanovuje maximálna intenzita investičnej pomoci a výška investičnej pomoci podľa formy investičnej pomoci a miery nezamestnanosti v okresoch podľa jednotlivých regiónov Slovenskej republiky (ďalej len „nariadenie“),

· s Nariadením Komisie (ES) č. 800/2008 zo dňa 6. augusta 2008 o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách),

· so zákonom o investičnej pomoci. 

Podľa usmernení sa regionálna investičná pomoc môže poskytnúť na podporu hospodárskeho rozvoja regiónov, v ktorých je životná úroveň mimoriadne nízka alebo v ktorých je vysoká nezamestnanosť, t. j. regionálna pomoc je určená na rozvoj znevýhodnených regiónov 
s cieľom podporiť investície a rozvoj pracovných miest v trvalom kontexte.

Cieľom regionálnej investičnej pomoci je rozšírenie existujúceho podniku. 

Výroba solárnych invertorov, invertorov do veterných turbín, napájacích zariadení do automobilov a displejových produktov spadá podľa kvalifikácie SK NACE Rev. 2                     do Sekcie C Priemyselná výroba, konkrétna trieda 27.90.0 – výroba ostatných elektrických zariadení.
Súlad štátnej pomoci so spoločným trhom môže byť prípustný v zmysle regionálnej pomoci iba vtedy, ak je garantovaná rovnováha medzi výsledným narušením hospodárskej súťaže 
a výhodami vyplývajúcimi z pomoci. 

Investičný zámer má byť realizovaný v lokalite Dubnica nad Váhom, okres Ilava, v regióne NUTS 2 západné Slovensko, ktorý spadá pod vymedzenie regiónov podľa čl. 107 ods. 3 
písm. a) Zmluvy o fungovaní Európskej únie.
Pri posudzovaní regionálneho prínosu investičného zámeru sa analyzoval súbor faktorov s dôrazom na špecifické faktory regiónu. Pri stanovovaní intenzity investičnej pomoci sa vychádzalo z miery nezamestnanosti v okrese Ilava a z vplyvu investičného zámeru na región.

Podľa údajov Ústredia práce, sociálnych vecí a rodiny, v okrese Ilava dosiahla priemerná miera evidovanej nezamestnanosti za rok 2010 výšku 7,66 %, t.j. o 38,62 % nižšia ako priemer SR.

Podľa § 1 ods. 1 písm. e) nariadenia sa okres Ilava zaraďuje do zóny E. 

Okres Ilava hraničí s piatimi okresmi, z toho jeden susediaci okres sa zaraďuje do zóny C, jeden do zóny D a tri susediace okresy sa zaraďujú do zóny E. 

Podľa § 1 ods. 2 písm. d) nariadenia, ak je okres zaradený do zóny E a hraničí s okresmi patriacimi do zóny D, C, B alebo A, pričom najmenej dva z týchto susediacich okresov patria do zóny D alebo najmenej jeden do zóny C, B alebo A, zaraďuje sa do zóny D, okres Ilava sa zaraďuje do zóny D.

Podľa § 2 ods. 1 nariadenia, celková intenzita investičnej pomoci pre investičný zámer, ktorý spadá do odvetví priemyselnej výroby a je realizovaný na západnom Slovensku v zóne D, nemôže počas celej doby poskytovania investičnej pomoci presiahnuť 25 % oprávnených nákladov investičného zámeru.

Z podkladov, ktoré sú súčasťou investičného zámeru vyplýva, že základom pre výpočet investičnej pomoci je výška oprávnených nákladov, ktoré tvoria dlhodobý hmotný majetok   vo forme budov a strojového a technologického zariadenia.
Výška oprávnených nákladov investičného zámeru je dôležitá z hľadiska posúdenia účinkov investičnej pomoci investičného zámeru na hospodársku súťaž, pretože tieto náklady sú základom na stanovenie maximálnej výšky investičnej pomoci. 

S rastom výšky oprávnených nákladov investičného zámeru sa v dôsledku percentuálneho určenia maximálnej intenzity investičnej pomoci zvyšuje hodnota investičnej pomoci, teda                i konkurenčná výhoda investora, a tým aj deformačné účinky tejto pomoci na hospodársku súťaž.

V prípade tohto investičného zámeru je výška oprávnených nákladov 20 485 000 Eur, pričom realizáciou investičného zámeru sa predpokladá vytvorenie 200 nových pracovných miest 
do konca roku 2014. 
Plánovaná výška finančných prostriedkov, ktoré budú vynaložené na obstaranie dlhodobého hmotného majetku v hodnote 20 485 000 Eur je v súlade s § 4 ods. 1 písm. c) zákona o investičnej pomoci.

Oprávnené náklady investičného zámeru sú definované v súlade s § 8 ods. 1 písm. a) zákona o investičnej pomoci.

Podľa § 15 ods. 1 zákona o investičnej pomoci, prijímateľ investičnej pomoci je povinný zachovať dlhodobý hmotný majetok počas uplatňovania investičnej pomoci, najmenej však počas piatich zdaňovacích období nasledujúcich po zdaňovacom období, v ktorom žiadateľ skončil investičný zámer, preto Ministerstvo hospodárstva SR stanovilo túto podmienku pre prijímateľa investičnej pomoci. 

Podľa § 15 ods. 3 zákona o investičnej pomoci, prijímateľ investičnej pomoci je povinný zachovať počet nových vytvorených pracovných miest a obsadenie týchto miest zamestnancami najmenej päť rokov odo dňa prvého obsadenia pracovného miesta, preto Ministerstvo hospodárstva SR stanovilo túto podmienku pre prijímateľa investičnej pomoci.

Je teda možné konštatovať, že investičný zámer bude mať priaznivý vplyv na zamestnanosť v regióne. 

Podľa predložených podkladov, investičný zámer má potenciál na to, aby v budúcnosti vytvoril ďalšie takéto pracovné miesto. 

Okrem prínosu pre zamestnanosť v regióne bude v dôsledku realizácie investičného zámeru tiež prísun nových technológií v oblasti výroby solárnych invertorov, invertorov do veterných turbín, napájacích zariadení do automobilov a displejových produktov, a taktiež vysoko pozitívny vplyv na obchodnú bilanciu Slovenskej republiky, pretože výrobky sú určené na export. 

V dôsledku uvedených skutočností možno konštatovať, že je zabezpečená vyváženosť medzi narušením hospodárskej súťaže a výhodami vyplývajúcimi pre Slovenskú republiku                      z uvedenej investície. Prínosy investičného zámeru žiadateľa sú konkretizované vyššie.

Žiadateľ v investičnom zámere deklaruje, že 75 % hodnoty oprávnených nákladov poskytne prostredníctvom svojich vlastných zdrojov alebo prostredníctvom externého financovania, ktoré nezahŕňa štátnu pomoc.

 

Na základe analýzy porovnávajúcej situáciu – úroveň plánovanej činnosti bez investičnej pomoci a s poskytnutou investičnou pomocou, vyplýva, že bez poskytnutia investičnej pomoci by sa investičný zámer v plánovanom rozsahu nerealizoval, resp. nerealizoval by sa              v SR.  

Z predložených podkladov vyplýva, že žiadateľ môže splniť všeobecné podmienky 
na poskytnutie regionálnej pomoci, definované v § 4 ods. 1 zákona o investičnej pomoci, ako aj osobité podmienky podľa § 30a zákona č. 595/2003 Z. z. o dani z príjmov v znení neskorších predpisov na uplatnenie daňovej úľavy. 

(F) Výška a intenzita investičnej pomoci

Podľa § 3 písm. h) zákona o investičnej pomoci, intenzita investičnej pomoci sa počíta ako percentuálne vyjadrenie z celkovej výšky oprávnených nákladov súvisiacich s realizáciou investičného zámeru, ktoré tvoria:

· budovy
8 000 000 Eur, 

· strojové a technologické zariadenia   
12 485 000 Eur.
Intenzita investičnej pomoci musí byť vypočítaná vzhľadom na ekvivalent hrubej hotovostnej finančnej pomoci. Intenzita investičnej pomoci v ekvivalente hrubej hotovostnej finančnej pomoci (GGE) je diskontovaná hodnota pomoci vyjadrená ako percento diskontovanej hodnoty oprávnených nákladov.

Oprávnené náklady rozvrhnuté do viacerých rokov sa musia na účely stanovenia výšky investičnej pomoci diskontovať na hodnotu v čase jej oznámenia. 

Investičná pomoc splatná v niekoľkých splátkach sa diskontuje na základe referenčnej sadzby platnej v čase podania investičného zámeru. 

Podľa oznámenia Európskej komisie bola s účinnosťou od 1. júla 2011 pre Slovenskú republiku stanovená základná sadzba pre výpočet referenčnej a diskontnej sadzby vo výške 2,05 %.

Aplikujúc oznámenie Európskej komisie o revízii spôsobu stanovenia základných sadzieb, 
v prípade diskontnej sadzby, ktorá sa používa na výpočet súčasných hodnôt sa k základnej sadzbe pripočítava marža 100 bázických bodov.

Diskontovaná hodnota oprávnených nákladov vhodných na poskytnutie investičnej pomoci 
je 19 706 418,85 Eur. 

Diskontovaná hodnota požadovanej investičnej pomoci formou úľavy na dani z príjmu je 4 485 634,42  Eur.
Celková intenzita požadovanej investičnej pomoci v ekvivalente hrubej hotovostnej finančnej pomoci (GGE) je 22,76 %.
(G) Záver

Vzhľadom na to, že intenzita pomoci pre investičný zámer neprekračuje maximálnu možnú intenzitu pomoci podľa nariadenia, požadovaná výška investičnej pomoci je v súlade s nariadením a zákonom o investičnej pomoci. 
Na základe vyššie uvedeného hodnotenia, Ministerstvo hospodárstva SR navrhuje investičnú pomoc formou úľavy na dani z príjmu v maximálnej výške 5 121 000 Eur schváliť za týchto podmienok:
1. Prijímateľ nezačal práce na investičnom zámere skôr, ako mu bolo doručené písomné oznámenie Ministerstvo hospodárstva SR o tom, že spĺňa podmienky na poskytnutie investičnej pomoci.
2. Prijímateľ zrealizuje investičný zámer vo všetkých podstatných ohľadoch v súlade 
s parametrami, ktoré sú uvedené v podkladoch. Oprávnenými nákladmi na účely obstarania dlhodobého hmotného  majetku sú obstarávacie ceny budov, strojov, prístrojov a zariadení.
3. Obstaraný dlhodobý hmotný majetok sa bude nachádzať na území Slovenskej republiky a bude obstaraný za trhových podmienok, bude využívaný výhradne prijímateľom v podniku podľa investičného zámeru.

4. Prijímateľ do konca roku 2014 preinvestuje minimálne 12 485 000 Eur na nákup strojov, prístrojov a zariadení, ktoré musia byť nové. 
5. Prijímateľ začne najneskôr do 12 mesiacov od doručenia rozhodnutia o schválení investičnej pomoci obstarávať dlhodobý hmotný majetok, na ktorý bola poskytnutá investičná pomoc.
6. Prijímateľ začne najneskôr do troch rokov od doručenia rozhodnutia o schválení investičnej pomoci vykonávať podnikateľskú činnosť uvedenú v investičnom zámere.
7. Prijímateľ bude realizovať investičný zámer tak, že najmenej 75 % hodnoty oprávnených nákladov musí byť financovaných z vlastných zdrojov alebo prostredníctvom externého financovania, ktoré nezahŕňa štátnu pomoc.
8. Prijímateľ zachová investíciu počas uplatňovania investičnej pomoci, najmenej však počas piatich zdaňovacích období, nasledujúcich po zdaňovacom období, v ktorom prijímateľ skončil investičný zámer. Dátum ukončenia investičného zámeru prijímateľ písomne oznámi Ministerstvu hospodárstva SR. 

9. Celková hodnota poskytnutej regionálnej investičnej pomoci na realizáciu investičného zámeru neprekročí nominálnu hodnotu 5 121 000 Eur. 

10. Celková intenzita investičnej pomoci na realizáciu investičného zámeru neprekročí intenzitu investičnej pomoci 22,76 %  GGE.

11. Prijímateľ vytvorí v priamej súvislosti s investičným zámerom minimálne 200 nových pracovných miest do konca roku 2014. 
12. Prijímateľ investičnej pomoci zachová počet nových vytvorených pracovných miest 
a obsadenie týchto miest zamestnancami najmenej päť rokov odo dňa prvého obsadenia pracovného miesta.

13. Prijímateľ je povinný počas celej doby čerpania investičnej pomoci dodržať podmienky § 30a a § 52k zákona č. 595/2003 Z. z. o dani z príjmov v znení neskorších predpisov.

14. Prijímateľ písomne oznámi Ministerstvu hospodárstva SR všetky zmeny, ktoré majú vplyv na realizáciu investičného zámeru alebo sa akýmkoľvek spôsobom týkajú realizácie investičného zámeru alebo dodržiavania podmienok, 
za ktorých bola investičná pomoc schválená. 

15. Prijímateľ každoročne do konca januára predloží Ministerstvu hospodárstva SR ročnú správu o priebehu realizácie investičného zámeru za predchádzajúci kalendárny rok. 

16. Prijímateľ do troch mesiacov po skončení investičného zámeru predloží Ministerstvu hospodárstva SR záverečnú hodnotiacu správu, v ktorej zhodnotí dosiahnuté ciele investičného zámeru a stimulačný účinok investičnej pomoci.

17. Prijímateľ každoročne do konca januára počas piatich rokov po roku, v ktorom skončil investičný zámer, najmenej však počas uplatňovania daňovej úľavy, predloží Ministerstvu hospodárstva SR ročnú správu o využívaní investície.

18. Prijímateľ umožní kontrolným orgánom Ministerstva hospodárstva SR, daňovému úradu, Ministerstvu financií SR alebo iným príslušným štátnym orgánom (ďalej len „kontrolné orgány“) kontrolu plnenia podmienok, za ktorých sa investičná pomoc schválila. Ak kontrolné orgány zistia, že prijímateľ neplní podmienky, za ktorých sa investičná pomoc schválila, ďalšie poskytovanie investičnej pomoci sa zastaví 
a prijímateľ musí vrátiť alebo odviesť už poskytnutú neoprávnenú investičnú pomoc.
6

